**דבר העורכים**

אנו שמחים להביא בפניכם את החוברת הראשונה של גיליון 13 של כתב העת 'במעבה ההר'. 'במעבה ההר' הוא כתב עת מדעי שפיט בתחומי הארכיאולוגיה, הגיאוגרפיה וההיסטוריה של אזורי ההר, ובתחום חקר החללים התת-קרקעיים בארץ ישראל כולה. כתב העת יוצא לאור פעמיים בשנה (אחד באביב ואחד בסתיו) באופן קבוע על ידי הוצאת אוניברסיטת אריאל בשומרון בשיתוף אגף המחקר של מדרשת הרי גופנא. בחוברת זו, כבחוברות שלפניה, מתפרסמים מאמרים הנמצאים בחזית המחקר של ארץ ישראל, וכתב העת משמש כר פורה ובמה חשובה למחקרים חדשים. בחוברת זו חמישה מאמרים שצלחו את הליך השיפוט, שניים מהם באנגלית.

 כיאה לכתב עת שעוסק באזורי ההר, המאמר הפותח את החלק העברי של הגיליון עוסק בחשיבות הפולחנית ובקדושה שהוקנו להרים, לאור מחקר של הדימוי החזותי. במאמר זה מציגה ד"ר עירית ציפר סקירה מקיפה על האיקונוגרפיה של אלי הרים באשור, באנטוליה ובסוריה במהלך האלף השני לפסה"נ, ודנה בהשפעות שהיו לדימויים אלו על תפיסת הקדושה של הרים בפולחן הישראלי במקרא.

 המאמר השני יורד מן ההרים למעבה האדמה. במאמר זה מציגים פרופ' אבי פאוסט, ד"ר אייל ברוך, ג'יימס מקללן ומיכל מרמלשטיין דיון מפורט על בתי הקברות של תל עיטון שבשפלת יהודה, לאור חפירות ישנות וסקר מחודש. המחברים מתמקדים במערות הקבורה שנחצבו והיו בשימוש לאורך תקופת הברזל, ודנים בשינויים שהתרחשו בצורת ובמבנה הקברים באתר, ובהשפעותיו על "הקבר היהודאי" המוכר באזורי ההר בשלבים המאוחרים של התקופה.

 במאמר השלישי, החותם את החלק העברי של חוברת זו, מתואר גם כן מבנה קבורה, אך הפעם בלב השומרון ובתקופה מאוחרת יותר. במאמר זה מציגים ד"ר עמיחי שוורץ ופרץ ראובן כתובת ערבית לא ידועה, שהייתה מוצבת עד אמצע המאה ה-20 בנבי יושע, המבנה המיוחס כ"קבר יהושע" בכפר כפל חארת'. המחברים מציגים את הכתובת ודנים במשמעויות השונות העולות מתוכה – הן בהקשר לתופעת ה"עליה החליפית" לרגל במאה ה-13 לסה"נ, הן בסיבת הצבתה דווקא במבנה קבר קדוש זה.

 החלק הלועזי של הגיליון מכיל שני מאמרים המתארים חפירות שנערכו לאחרונה בשולי של הר אפרים ומדבר שומרון. במאמר הראשון מתארים ד"ר שי בר, ד"ר יואב פרחי ונופר שמיר את ממצאי עונת החפירה שנערכה לאחרונה באתר "גלגל רימונים". המחברים משווים את הממצא מהחפירה הנוכחית לממצא מסקרים ומחפירה קודמים, ודנים בתיארוך של האתר, בתכליתו ובשאלת שיוכו לתופעת "מתחמי כף-הרגל" בבקעת הירדן.

 המאמר האחרון בחלק הלועזי, מאת פרופ' דוד בן-שלמה, מציג בקצרה את תוצאות החפירות שנערכו בשנים האחרונות בחורבת עוג'א אל-פוקא ומתמקד בכלי מיוחד שעליו נמצאו עיטורי נחש. המחבר דן בתאריך של הכלי ובמוצא שלו לאור מחקר סטרטיגרפי, טיפולוגי ופטרוגרפי, ומנסה למצוא קווי דמיון עם כלים נוספים בעל עיטורים דומים שנמצאו באתרים אחרים מתקופת הברזל 2.

 מתוך שמירה על רמה אקדמית גבוהה כיאה לכתב עת שפיט זה, גם בחוברת זו עברו כל המאמרים תהליך שיפוט אנונימי בליווי ועדת מערכת אקדמית, ורק אלו שנמצאו ראויים לפרסום, הועברו לעריכת לשון מוקפדת. בעמוד הראשון של כל מאמר מופיעים השיוך המוסדי, התואר האקדמי וכתובת המייל של מחברי המאמרים, לצד תקציר ומילות מפתח. המאמרים רואים אור גם כחוברת מודפסת המופצת בעותקים רבים, וגם בצורה מקוונת באתר האינטרנט של כתב העת. הליך קבלת המאמרים ושיפוטם מבוצע דיגיטלית בצורה מתקדמת ומקוונת בסיוע חברת ScholarOne Manuscripts. מערכת כתב העת מזמינה את קהל החוקרים לשלוח דרך מערכת זו את פירות מחקריהם לפרסום בגיליונות הבאים, בהתאם להנחיות הרשומות באתר האינטרנט.

 אנו שמחים להודות לאנשי הוצאת אוניברסיטת אריאל בשומרון – אפרת אנטמן וצבי יפה – שכמו בחוברות הקודמות, עמלו וסייעו רבות בהוצאת חוברת זו לאור. תודה גדולה לד"ר עמיחי שוורץ על העבודה האינטנסיבית מול מערכת ScohlarOne Manuscripts, מול מחברי המאמרים ומול הרפרנטים השונים. תודה לשותפים הוותיקים מאגף המחקר של מדרשת הרי גופנא על הסיוע כבכל שנה; לגב' שושי הייזלר המנוסה על עריכת הלשון בעברית ולשרה לוין על העריכה בשפה האנגלית; לד"ר צבי וסיגלית אורגד על העימוד האיכותי; ולמחלקת הגרפיקה באוניברסיטת אריאל בשומרון על עיצוב הכריכה. תודה מיוחדת לחברי ועדת המערכת והמומחים (הלקטורים) על הזמן והמאמץ שהשקיעו בקריאת המאמרים, ועל חוות הדעת השיפוטיות וההערות המועילות שהעניקו להם, תוך כדי העלאת רמתם המדעית. וכמובן, תודה למחברי המאמרים על שהעמידו לרשותנו את מחקריהם החשובים ועמדו בכל דרישותינו בשלבי השיפוט, העריכה וההפקה השונים.

אהרן טבגר וזהר עמר

אלול תשפ"ג